Raport privind prețurile medii ale alimentelor de bază
Consiliul Concurenței a transmis un raport detaliat către Ministerul Agriculturii și Dezvoltării Rurale privind evoluția prețurilor medii ale alimentelor de bază, conform Ordonanțelor de Urgență nr. 67/2023, 89/2023 și 5/2024. Raportul, adresat Ministrului Florin-Ionuț Barbu și Secretarului de Stat Aurel Simion, analizează impactul măsurilor legislative asupra prețurilor din marile lanțuri de magazine din România.
Cele trei ordonanțe de urgență au fost adoptate pentru a combate creșterea excesivă a prețurilor la produsele agricole și alimentare. Aceste măsuri prevăd reglementări stricte privind prețurile, cu scopul de a proteja consumatorii și de a menține o concurență sănătoasă pe piață.
Raportul Consiliului Concurenței evidențiază scăderi semnificative ale prețurilor pentru majoritatea produselor alimentare de bază comparativ cu perioadele anterioare. Printre cele mai notabile scăderi se numără următoarele:
- Mălai: -22,32% (Aprilie 2024 vs. Septembrie 2023), -33,74% (Aprilie 2024 vs. Iunie 2023);
- Zahăr: -20,33% (Aprilie 2024 vs. Septembrie 2023), -23,18% (Aprilie 2024 vs. Iunie 2023);
- Orez: -19,25% (Aprilie 2024 vs. Septembrie 2023);
- Smântână: -17,86% (Aprilie 2024 vs. Septembrie 2023);
- Făină: -36,50% (Aprilie 2024 vs. Iunie 2023), -16,24% (Aprilie 2024 vs. Septembrie 2023);
- Ulei: -13,83% (Aprilie 2024 vs. Septembrie 2023), -24,97% (Aprilie 2024 vs. Iunie 2023).
Au existat creșteri de prețuri izolate
Cu toate acestea, au existat și câteva produse care au înregistrat creșteri de prețuri. De exemplu, prețul usturoiului a crescut cu 43,35% în aprilie 2024 comparativ cu septembrie 2023, iar prețul castraveților a înregistrat o creștere medie de 48,11% în aceeași perioadă.
Scăderile de prețuri au variat în funcție de retaileri
Analiza per retailer evidențiază variații semnificative în scăderea prețurilor:
- Pâine: Scăderi de până la 34,53% la Cora, cu o medie de -24,64%;
- Lapte: Scăderi de până la 14,84% la Auchan, cu o medie de -5,92%;
- Telemea: Scăderi de până la 33,91% la Auchan, cu o medie de -19,31%;
- Iaurt: Scăderi de până la 32,61% la Kaufland, cu o medie de -7,32%;
- Făină: Scăderi de până la 49,39% la Profi, cu o medie de -36,50%;
- Ulei: Scăderi de până la 46,23% la Profi, cu o medie de -24,97%.
Alimentele produse în România vor avea adaosul comercial plafonat
Amintim că ministrul Agriculturii, Florin Barbu, a declarat că toate alimentele produse în România vor avea adaosul comercial plafonat. El a menționat că dorește să vadă mai multe produse românești pe rafturile magazinelor.
În cadrul emisiunii „România Politică” de la Prima News, Ministrul Agriculturii a anunțat că în termen de două săptămâni va finaliza o nouă ordonanță care va limita adaosul comercial la produsele românești.
El a subliniat că Guvernul dorește să asigure accesul la alimente de bază de calitate, de origine românească, la prețuri corecte pentru românii cu venituri mici și medii. Mai multe puteți citi aici.